送姚太博
作者：郭祥正
朝代：宋

paragraphs: 春風動地吹春去，行人不肯江邊住。
片帆朝掛暮千里，烟霧蒼茫宿何處。
夫君少年日，射策明光宫。
同時得意三百輩，上林曾醉桃花紅。
十餘年間事超忽，幾在青雲幾白骨。
君雖未甚榮，亦足有餘樂。
存心不負聖與賢，何須畫影凌烟閣。
潯陽城頭北樓壯，邂逅相逢觀暝漲。
魚龍奔走勢莫分，却憶當年兵火愁殺人。
至今戰場無綠草，冤魂夜哭寒蟾老。
臨風瀝酒一弔之，而我浮生何足道。
聊爲君行歌數聲，青山截斷江流平。
晴雲相對似能舞，野鳥好語如吹笙。
却送閑愁付滄海，身雖離異心無改。
若到蓬萊王母家，爲攀桃樹遙相待。